ഉഴവൂര് ഗവ. ആശുപത്രി മൈനര് സര്ജറികള്ക്ക് ഒരുങ്ങുന്നു ഉഴവൂര്: മുന് രാഷ്ട്രപതി ഡോ. കെ.ആര്. നാരാന്റെ അനുസ്മരണാര്ത്ഥം ആരംഭിച്ച ഗവ. സെപ്ഷ്യാലിറ്റി ആശുപത്രിയില് മൈനര് ശസ്ത്രക്രിയകള്ക്ക് വഴിതെളിയുന്നു. മിനി ഓപ്പറേഷന് തിയേറ്ററിനാവശ്യമായ ഉപകരണങ്ങള് ആശുപത്രിക്കു ലഭ്യമായതോടെയാണ് പുത്തന് സാധ്യതകള് തെളിഞ്ഞത്. ഉഴവൂര് ബ്ലോക്ക് പഞ്ചായത്തിന്റെ നിയന്ത്രണാധികാരത്തിലുള്ള ആശുപത്രിയില് ജനകീയ ആവശ്യം മാനിച്ച് അടുത്തനാളില് മുഴുവന് സമയം ഡോക്ടറുടെ സേവനം ഉറപ്പാക്കിയിരുന്നു. ഓപ്പറേഷന് സൗകര്യം ലഭ്യമാക്കുന്നതിനൊപ്പം എക്സ്റേ മെഷീനും ആശുപത്രിക്കു ലഭിച്ചിട്ടുണ്ട്. എന്ടിഇപി പദ്ധതിയുടെ ഭാഗമായാണ് എക്സ്റേ മെഷീന് ലഭിച്ചത്. ആറരലക്ഷത്തോളം രൂപ വിലയുള്ള എക്സ്റേ മെഷീനാണ് ആശുപത്രിയ്ക്ക് ലഭിച്ചിട്ടുള്ളത്. ഓപ്പേറഷന് തിയേറ്ററിലേക്കുള്ള ഉപകരണങ്ങള് പാരഗണ് ലിമിറ്റഡാണ് ആശുപത്രിക്കു വാങ്ങി സമ്മാനിച്ചത്. ഓപ്പറേഷന് തിയേറ്ററിനൊപ്പം ഡയാലിസ് യൂണിറ്റും പ്രവര്ത്തനസജ്ജമാക്കുന്നതിനുള്ള നടപടികള് പൂരോഗമിക്കുന്നതായി ബ്ലോക്ക് പഞ്ചായത്ത് പ്രസിഡന്റ് ബൈജു ജോണും വൈസ് പ്രസിഡന്റ് ഡോ. സിന്ധുമോള് ജേക്കബും അറിയിച്ചു. പുതിയ സൗകര്യങ്ങളോടെ കൂടുതല് ചികിത്സാ സൗകര്യങ്ങള് ആശുപത്രിയിലെത്തുന്നവര്ക്ക് നല്കാനാകുമെന്ന് സൂപ്രണ്ട് ഡോ. ജെസി ജോയി സെബാസ്റ്റ്യന്, ഡോ. ടിങ്ക്വിള് എന്നിവര് പറഞ്ഞു.